Ir-rappreżentanti tal-gvernijiet tal-istati membri llum ħatru żewġ imħallfin u żewġ avukati ġenerali fil-Qorti tal-Ġustizzja. In-nomini jagħmlu parti mit-tiġdid parzjali tal-kompożizzjoni tal-Qorti tal-Ġustizzja, peress li l-mandati ta' 14-il imħallef u 6 avukati ġenerali ser jiskadu fis-6 ta' Ottubru 2021. Is-Sur Eugene Regan (Irlanda) inħatar mill-ġdid bħala Mħallef fil-Qorti tal-Ġustizzja. Is-Sur Athanasios Rantos (Greċja) inħatar mill-ġdid bħala Avukat Ġenerali fil-Qorti tal-Ġustizzja. Is-Sur Dimitrios Gratsias (Greċja) inħatar bħala Mħallef fil-Qorti tal-Ġustizzja. Is-Sur Nicholas Emiliou (Ċipru) inħatar bħala Avukat Ġenerali fil-Qorti tal-Ġustizzja. Iż-żewġ imħallfin u ż-żewġ avukati ġenerali tal-Qorti tal-Ġustizzja nħatru għal mandat li jibda fis-7 ta' Ottubru 2021 u jiskadi fis-6 ta' Ottubru 2027. Id-deċiżjoni tal-ħatra ser tidħol fis-seħħ fil-jum wara dak tal-pubblikazzjoni tagħha f' Il-Ġurnal Uffiċjali tal-Unjoni Ewropea . Informazzjoni Ġenerali Il-Qorti tal-Ġustizzja tal-Unjoni Ewropea hija magħmula minn żewġ qrati: il-Qorti tal-Ġustizzja u l-Qorti Ġenerali. L-imħallfin u l-avukati ġenerali jinħatru bi qbil komuni mill-gvernijiet tal-istati membri wara konsultazzjoni ma' kumitat inkarigat li jagħti opinjoni dwar l-idoneità tal-kandidati prospettivi għat-twettiq tad-dmirijiet involuti. Huma jintgħażlu minn fost persuni li ma jkunx hemm dubju dwar l-indipendenza tagħhom. Għal ħatra fil-Qorti tal-Ġustizzja, il-kandidati jrid ikollhom il-kwalifiki meħtieġa għal ħatra, fil-pajjiżi rispettivi tagħhom, għall-ogħla funzjonijiet ġudizzjarji, jew ikunu ġurikonsulti ta' kompetenza rikonoxxuta. Għal ħatra fil-Qorti Ġenerali, irid ikollhom il-kapaċità meħtieġa għal ħatra f'kariga ġudizzjarja għolja.